Máskor ez a felhívás nem sokat váratna magára, rögtön akadna néhány cimbora, aki betársulna egy sörtúrára, és uccu neki.

A határok lezárása óta azonban mindenki hozzá kalkulálja a torkán leguruló nedű árához a két negatív koronavírusteszt költségét, és máris lanyhul a lelkesedés.

Pedig van egy kiskapu: a határtól légvonalban 30 kilométeren belül élők az új szabályozás szerint is átléphetnek a szomszédos országokba. Márpedig még a fővárosban is vannak olyan szerencsések, akik nem laknak ennél messzebb a szlovák határtól, bár ez csak Pesthidegkút legkülső utcáira igaz.

Fotó: google.maps.com

Mindenesetre ha lemérem a Google légvonal-távolságmérőjével, akkor az esztergomi Mária Valéria hídon a határvonal Budapest szélétől még pár tíz méterrel a 30 kilométeren belül van. Onnan meg, ugyebár, újra indul a 30 kilométeres szabály, tehát akár Csatába is indulhatunk a sörért.